Kullervedu

Kullervedu (inglise courier transportation) on kullerfirmade lennukipargi või renditud lennukite abil toimuv kaubavedu. Kullervedusid sooritatakse nii pikkadel kui lühikestel lennumarsruutidel, kuid kullerveod võivad toimuda ka maanteedel (fiidervedu). Traditsioonilise fiiderteeninduse ehk esimest tüüpi fiiderteeninduse all mõeldakse lennuvedude teenindust, mille ülesandeks on vedada lennuveoga transporditav kaup lennujaama või edastada lennuveoga saabunud kaup saajale.

Fiidervedu maanteel ehk teist tüüpi fiiderteenindus on maanteetranspordi abil toimuv lennukaubavedu lennujaamade vahel. Fiidervedu toimub kindla veograafiku alusel ja vedudel on üldjuhul lennunumber.

Õhus toimuvad kullerveod enamasti kullerfirmale kuuluva lennukipargiga. Kullervedusid sooritatakse nii pikkadel kui lühikestel lennumarsruutidel, kuid kullerveod võivad toimuda ka maanteedel. 

Kullerfirmade korraldatavate kiirvedudega antakse ettevõtetele võimalus reageerida kiiresti nõudlusele. Ettevõtete konkurentsivõime seisukohalt on kullerveod eriti tähtsal kohal riikide jaoks, kes asuvad eemal peamistest globaalsetest turgudest. Kullerteenust osutavate firmade puhul on tüüpiline, et mõned suured tegijad valitsevad põhiosa globaalsest kullervedude turust. Nii on suur osa turgudest jaotatud kolme suure integraatori – UPS-i, FedExi ja DHL-i vahel. Kõrge teenindustasemega, üleilmselt toimiva tütarettevõtete võrgustiku ülevalpidamine eeldab suurte investeeringute tegemist kaubalennukitesse, lennujaama kaubaterminalidesse ja jaotuskeskustesse üleilmselt.

Rahvusvahelises ulatuses tegutsevad kullervedajad pakuvad oma võrgustiku kaudu ukselt uksele lennuvedusid, mille puhul on saadetis kogu lennuveo jooksul ühe ettevõtte valduses. See omakorda võimaldab vajadusel muuta veo ajal sihtkohta ja/või kauba saajat. Selleks, et kiire ja täpne tarne oleks võimalik, peab saadetiste ja info käitlemine toimuma õigel ajal ja õigesti. Kullerveo protsess on standardiseeritud. Globaalselt tegutsevate kullerfirmade võrgustikus kasutatakse ühesuguseid protsesse ja tegutsemistraditsioone. Toiminguid jälgitakse kvaliteedimõõdikute abil, väikseimadki kõrvalekalded avastatakse reeglina toimingute käigus ja likvideeritakse kiiresti.https://seilecs.ee/wp-content/uploads/2019/12/Kaubavedu-eelvaade.pdf 

Kui traditsioonilised kaubavedudele orienteeritud lennundusettevõtted ja reisilennukitega kaupa vedavad firmad kasutavad partneritena ekspedeerimisfirmasid, siis kullerfirmad täidavad kõik ekspedeerija funktsioonid ettevõttesiseselt. Tüüpiliselt ostavad nad maanteeveoteenust kullervedudele spetsialiseerunud autoveoettevõtetelt. 

 Kullerveo dokumendid 
Kullerveo tegemiseks koostatakse veokiri. Kui saadetis toimetatakse Euroopa Liidu tolliterritooriumilt väljapoole, vajatakse lisaks kaubaarvet või pro forma arvet. Igas sihtriigis kehtivad oma tolliseadused, mistõttu tuleb arvestada, et veo- ja kaubadokumentide koostamiseks võib vaja minna veidi erinevat informatsiooni. Kui kaubale rakendatakse ekspordi tolliprotseduuri, võib tekkida vajadus koostada täiendavaid ekspordidokumente. Kullervedaja tolliagendid on valmis abistama kliente varustades neid vajaliku informatsiooniga. 

Veokiri (inglise way-bill) sisaldab saatja ja saaja kontaktandmeid ning saadetisekohast infot, nagu saadetise brutokaal, pakkeüksuste arv, veetava kauba nimetus ja saadetise väärtus. Saatja täidab kullerfirma saadetud veodokumendi vormi elektroonselt. 

Tolliametnikud nõuavad kõikidele rahvusvahelistele saadetistele klientidelt arvet. Kui kaup saadetakse müügiks, on vaja lisada saadetisele kaubaarve. Euroopa Liidu siseselt liikuvatele saadetistele pole kaubaarvet vaja lisada. Juhul, kui tegemist pole edasimüüdava kaubaga, vaid isiklikuks tarbimiseks mõeldud esemega (kingitus, näidis jms), on vaja edastada kullerfirmale pro forma arve (inglise pro-forma invoice). 

Kui selgub, et saadetis on kadunud või jõudnud saajani kahjustatult, on vaja kohe võtta ühendust kullerfirmaga, kes saadetise kohale toimetas. Juhul, kui pakendi või selle sisu kahjustus avastatakse saadetise vastuvõtmisel, on vaja teha vastav märge veokirjale. Kui vigastus avastatakse pakendi avamisel, on vaja teavitada sellest kohe teenusepakkujat. Enamasti saadetakse kullerfirma kohalikule esindusele teade elektronpostiga, kuhu märgitakse veokirja number ja kirjeldatakse märgatud kahjustust. Saaja või saatja poolt saadetud reklamatsiooni menetlemise aeg on tüüpiliselt 30 päeva alates saadetise üleandmisest veoks. 

Kahju korvamise taotlus tuleks saata kullervedajale kirjalikult ja võimalikult kiiresti pärast kahju suuruse tuvastamist. Kahjunõudele tuleb lisada kauba väärtust tõendav dokument, milleks sobib kaubaarve koopia ja fotod kahjustatud toodetest ja/või pakendist. Tuleb arvestada, et lennuveo kasutamisel on kahju hüvitamise maksimummääraks 19 SDR/kg.  

 Kullervedude hinnastamine 
Tüüpiliselt sisaldab kullerveo teenus kokkuveo kliendi juurest, põhiveo sihtkohta, jaotusveo saajale ning info edastamise ja dokumentide vormistamise kulud. Saadetise põhiveo hind sõltub saadetise kaalust (tegelik brutokaal või arvestuslik kaal), lähtekohast, sihtkohast, ekspedeerimistasust (tollitav või mittetollitav kaup), valitud veoteenuse liigist ja ettevõtte tellimuste mahtudest.  

Peab arvestama, et suuremõõdulise, kuid suhteliselt kerge saadetise mahukaal võib olla suurem, kui veose tegelik kaal. Sel juhul võetakse veoraha saadetise mahupõhise kaalu ehk arvestusliku kaalu alusel. Kui tavaveoga transporditavate lennusaadetiste arvestusliku kaalu tingimus on 167 kg/m3, siis kiirsaadetiste puhul on see kas 200 kg/m3, või 250 kg/m3. 

Põhiveohinnale võib lisanduda kütuse lisatasu, erinevad lisateenuste tasud ja tollideklareerimise tasu. Lisateenusteks võivad olla näiteks hajaasustusega piirkonna teenindamine, ohtlike ainete veo lisatasu, suuremõõtmeliste pakkeüksuste käsitsemise tasu jms. Tasudele võivad lisanduda erinevad riigimaksud, nagu impordi või ekspordi tollimaks, aktsiisimaks ja käibemaks. 

 Tolliagenditeenused 
Kullerveofirmad osutavad nii klientidele (saatjatele) kui ka saajatele üldjuhul operatiivset ja professionaalset tolliagenditeenust. Ettevõte võtab endale tolli ees vastutuse, et tollideklaratsioonide tegemisel kasutatakse kaubaartiklite õigeid tollikoode ja et tollimaksud arvutatakse õigesti.  

Tollideklaratsioonid täidetakse elektroonselt Sellega alustatakse veel enne kui lennuk saadetisega on lennuväljal maandunud. Kauba ostuarve on tavaliselt elektroonsel kujul infosüsteemis ja see võimaldab alustada impordideklaratsiooni täitmist. Tolliagenditeenus võib sisalduda veohinnas, kuid selle eest võidakse küsida tasu ka eraldi. 

Tolliagenditeenused on tüüpiliselt järgmised:

 ekspordi- ja impordideklareerimine;
 formaalne tollivormistus;
 tollidokumentide koostamine;
 tolliladustamine;
 tollimisalane nõustamine;
 maksuteenuse osutamine püsiklientidele (tolli-, aktsiisi- ja käibemaksu tasumisega kliendi eest ja selle hilisem arveldamine kliendiga).  

 Viited 

Kategooria:Transport